Jhesus. Mynen vruntliken grote stedes to voren vnde wes ych gudes vormach. Ersamen leuen heren, ych dancke juwer erlicke wysheyt vor gude betalyngh alz vor de ij dussent [mark] de gy my betalt hebben van myns vaders wegen her Jacob Vrysse. Aldus, leue heren, yss myn vruntlycke bedde to jwer erlycke wysheyt, dat gy wol don vnde syn jn jw stadz breff; dar steyt jn dat myn vader, her Jacob Fresse, lenden jw ersamenheyt ix dusent [mark] rig., dar de stats mur mede gebowet wart tuzgen dem dom vnde der stad; her Johan Velthuss, de gaff de rente vt van des rades wegen. Leuen heren, hyr west vp verdagh; wylle gy jw stats buck by macht holden, gy moten my betallen eder yk wyl eyn heren saken de my wol schal to rechte helpen vor Gade vnde alder werlt; syn gy my dyt gelt schuldig, dar vme verlycket jw myt my de wylle dat yck leve; schal ych yt eyn ander vp dregen dar wyl grot ver… vnte moy van komen wente ych wyl yt myn nycht myssen …. west vp verdacht vnde schryfet my myt dessen baden eyn antwart Matyss Bocken. Hyr mede synt Gade beualen. Geschreuen tom Abo vp palmeauent. Fraw Byryte van den Velde. Adress: Dem ersamen vorsychtygen heren her borgemesteren vnde rodmanen der stad Reuel fruntlik geschreven.